**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. október 26-i nyilvános ülésére**

**TÁRGY:**

**II. Kerület Utánpótlás Futball Club bérleti szerződés módosítása iránti kérelme**

**ELŐADÓ:**

Druskoczi Tünde

polgármester

**Tisztelt Képviselő-testület!**

Önkormányzatunk a tulajdonát képező Balatonberény, belterület 41/5 hrsz-ú, volt HM üdülő hasznosítására 2022. december 30. napján kötött bérleti szerződést a II. Kerület Utánpótlás Futball Club bérlővel 15 év időtartamra azzal, hogy a bérlő által vállalt beruházás megvalósulása esetén a bérlet időtartama a 2023. január 1 napjától az üzemeltetés megkezdéséig eltelt időszaknak megfelelő időtartammal meghosszabbodik.

A megkötött szerződés 8. pontja értelmében a bérlő vállalta, hogy a pályázati dokumentációjában is meghatározott beruházás megvalósításához szükséges pénzügyi fedezet rendelkezésre állását 2023. június 30-ig igazolja az önkormányzat, mint bérbeadó felé.

A szerződés 9. pontja szerint a beruházásokat a bérlő 2024. március 31-ig köteles elvégezni és a tényleges üzemeltetést 2024. április 1. napjától megkezdeni.

A bérlő a megkötött szerződés szerint 2023. július 1. napjával lépett volna birtokba azzal, hogy az addig eltelt időszakra vonatkozóan a zöldterület-karbantartással kapcsolatosan felmerült költségeket a kiállított számla alapján köteles megfizetni. A 2023. évre esedékes bérleti díj összege a szerződés szerint bruttó 500.000 Ft, míg 2024. január 1. napjától bruttó 4.000.000 Ft, amely 2025. évtől kezdődően minden naptári évben a KSH által az előző évre megállapított infláció százalékos mértékének megfelelő összeggel emelkedik. A bérleti díj minden év június 30. napjáig esedékes.

A bérlő kérelmére a képviselő-testület döntésének megfelelően a fenti bérleti szerződés 2023. július 13. napjával módosításra került az alábbi lényegi pontokban:

* A bérlőnek 2023. október 31. napjáig kell igazolnia, hogy a beruházás megvalósításához szükséges pénzügyi fedezet rendelkezésére áll, ennek eredménytelensége esetén élhet az önkormányzat, mint bérbeadó az elállás jogával.
* A bérlő 2023. november 1. napjával lép a bérlemény birtokába, vállalva ezen időpontig a zöldterület-karbantartással kapcsolatosan felmerülő költségek megfizetését.
* A bérlő a vállalt beruházást 2024. július 31-ig köteles elvégezni, az üzemeltetést pedig legkésőbb 2024. augusztus 1-től megkezdeni. ( Az önkormányzatot megilleti az elállás joga abban az esetben is, ha a bérlő a beruházást a szerződésben vállalt határidőre nem fejezi be, vagy az üzemeltetést nem kezdi meg.)

A II. Kerület Utánpótlás Futball Club bérlő ismételten szerződésmódosítási kérelmet terjesztett elő önkormányzatunknál az alábbi tartalommal:

Kérte, hogy a fejlesztés pénzügyi fedezetének rendelkezésre állását a már módosított 2023. október 31-i határidő helyett 2024. március 30. napjában állapítsuk meg. Kérelme indokaként előadta, hogy az elmúlt két hónapban több állami szervezettel és cégekkel folytatott előremutató tárgyalásokat, melyek egy része pozitív eredménnyel zárult. Úgy látják, hogy még az idei évben hozzá tudnak jutni a szükséges támogatásokhoz, így a vállalt felújítás 2024. tavaszán elindulhat és a nyári szezon második felében a tábor üzemelhet.

A birtokba lépés idejét kérte 2024. április 1. napjára módosítani, vállalva azt, hogy az addig terjedő időre a zöldterület-karbantartással kapcsolatosan felmerülő kiadásokat számla ellenében megtéríti.

A beruházás megvalósítását -a szerződés-módosításban foglaltakkal azonos módon- továbbra is vállalja 2024. július 31-i határidővel, az üzemeltetés megkezdését pedig 2024. augusztus 1. napjával. A 2024. január 1-től esedékes bruttó 4.000.000 Ft bérleti díjat a szerződésnek megfelelően megfizetné.

Kérem a T. Képviselő-testületet, hogy a kérelemben foglaltakat szíveskedjen megvitatni, és egyetértés esetén az előterjesztés szerinti határozati javaslatot elfogadni.

**Határozati javaslat**

1. Balatonberény Község Önkormányzat Képviselő-testülete a II. Kerület Utánpótlás Futball Club bérlő szerződés-módosítás iránti kérelmét megismerte, megtárgyalta és a kérelemben foglaltaknak helyt adva a bérlővel 2022. december 30. napján megkötött és 2023. július 13-án módosított bérleti szerződést az alábbiak szerint kívánja módosítani:

A fejlesztés pénzügyi fedezetének rendelkezésre állását a bérlőnek 2024. március 31. napjáig kell igazolnia az önkormányzat, mint bérlő felé a szerződésben részletezett jogkövetkezmények terhével. A bérlő 2024. április 1. napján lép a bérlemény birtokába és vállalja, hogy ezen időpontig a zöldterület-karbantartással kapcsolatosan felmerülő költségeket számla ellenében megfizeti.

1. A képviselő-testület felkéri a polgármestert a bérleti szerződést módosító okirat ügyvéd általi elkészíttetésére és felhatalmazza annak aláírására azzal, hogy a szerződés módosításával kapcsolatosan felmerült valamennyi költséget a bérlő köteles viselni.

Határidő: bérlő értesítésére 3 nap, szerződéskötésre 30 nap

Felelős: Druskoczi Tünde polgármester

Balatonberény, 2023. október 19.

Druskoczi Tünde sk.

polgármester